Det er både sløjt og i strid med Ombudsmandens retningslinjer, at justitsminister Søren Pind (V) har valgt at boykotte DR-journalisten Clement Kjersgaard.

Det mener formanden for Dansk Journalistforbund, Lars Werge, efter at Venstre-ministeren tidligere på dagen meddelte, at han ikke længere vil deltage i interview eller programmer med Clement Kjersgaard.

Det skyldes ifølge ministeren, at Clement Kjersgaard ”ser og behandler mig som en kriminel”, men den forklaring holder ikke, mener journalistformanden.

- Ombudsmanden har i en tidligere sag sagt, at ministre ikke må blackliste enkelte journalister af usaglige grunde. Jeg mener, at det er ualmindeligt usagligt, når Søren Pind siger, at han bliver behandlet som en kriminel af Clement Kjersgaard, og derfor kan ministeren slet ikke gøre det, siger Lars Werge og påpeger, at Clement Kjersgaard blot har passet sit arbejde som journalist.

Mig bekendt har Clement Kjersgaard aldrig fået en kendelse imod sig i Pressenævnet, og han har heller aldrig været tiltalt for eksempelvis injurier eller æreskrænkelser. Det er sløjt af Søren Pind. Lars werge, formand for dansk journalistforbund

- Mig bekendt har Clement Kjersgaard aldrig fået en kendelse imod sig i Pressenævnet, og han har heller aldrig været tiltalt for eksempelvis injurier eller æreskrænkelser. Det er sløjt af Søren Pind.

En sag for DR's ledelse

Ifølge Judith Skriver, der er redaktionschef i DR Perspektiv, som blandt andet står for ”Vi ses hos Clement”-programmet, er det Søren Pinds frie valg, om han vil deltage eller ej.

Hun understreger, at redaktionen også i fremtiden vil tage fat i ministeren, hvis de mener, det er relevant.

Lars Werge mener dog, at DR’s ledelse skal tage kontakt til justitsministeren for at få en forklaring.

Læs også : Clement: Søren Pind har misforstået mig

- Det kan ikke være sådan, at det skal være den til enhver tid siddende minister, der skal have redigeringsret over et medie. Det skal en ansvarlig ledelse bestemt tage alvorlig. Og hvis ikke justitsministeren selv vil svare, så bør DR gå til statsminister Lars Løkke Rasmussen, der er pressens minister, siger Lars Werge.